# Jordi Vilaprinyó Del Perugia

Jordi Vilaprinyó Del Perugia (Barcelona, 6 d'octubre de 1953) és un pianista, professor i compositor català. Ha gravat diversos discos per als segells discogràfics Copland, Etnos, Ars Harmónica i Roland.
Es va graduar al Conservatori Superior Municipal de Música de Barcelona on obtingué diversos premis d'honor. Els seus mestres van ser Maria Teresa Balcells i Llastarry i Sofia Puche de Mendlewicz, que contribuïren a ampliar els seus coneixements juntament amb Monique Deschaussées, Albert Attenelle, Rosa Sabater, Ramon Coll, Luiz de Moura i Josep Colom. En el camp de la música de cambra, ha actuat amb el tenora Jordi Figaró a Sant Petersburg, amb qui també gravà el disc titulat Passió per la tenora, amb obres originals per a tenora i piano. Ha enregistrat un disc amb la primera gravació de les sonates inèdites del compositor Carles Baguer (1768-1808), editat per la casa Etnos de Madrid. Com a solista, participà de l'estrena del Concert per a piano i orquestra Auguris de Francesc Taverna-Bech, amb l'Orquestra Simfònica de Barcelona i Nacional de Catalunya.
Ha musicat poemes de poetes catalans com L'Evangeli del vent, amb textos d'Agustí Bartra, o bé Diumenge, de Joan Maragall, així com d'altres de Salvador Albert i Joan Salvat Papasseit. Ha fet arranjaments sobre obres de mestres com Johann Sebastian Bach, Salvador Brotons, Albert Guinovart i Eduard Toldrà. Les obres per a cobla tornen el protagonisme al tible, la tenora, el fiscorn o el flabiol. El 2014, va publicar Fent equilibris, per a flabiol solista i cobla, obra d'encàrrec per al Memorial Joaquim Serra.
El 1970, va ser un dels fundadors del grup de rock progressiu Gòtic, amb un únic disc, Escenes, publicat el 1978, que participà al Festival Canet Rock del mateix any. El 2016, els Gòtic van enregistrar el disc Gegants i serpentines per micromecenatge a partir de gravacions que 36 anys abans no havien trobat cap editor.
Va tocar el piano en la gravació original de la cançó Qualsevol nit pot sortir el sol (1975) de Jaume Sisa.

## Referències

* 1 2 3 «Jordi Vilaprinyó Del Perugia». Gran Enciclopèdia de la Música. Barcelona: Grup Enciclopèdia Catalana.
* ↑ «Copland Presenta by Jordi Vilaprinyó Del Perugia» (en anglès). [Consulta: 8 maig 2019].
* ↑ «Perfil de Jordi Figaró». ESMUC. Arxivat de l'original el 2019-04-21. [Consulta: 29 setembre 2019].
* ↑ «Baguer*, Jordi Vilaprinyó Del Perugia* - Sonatas» (en castellà). [Consulta: 8 maig 2019].
* ↑ «Músiques per al Record (Obra Orquestral) (Orquestra Simfònica de Barcelona i National de Catalunya/Rumon Gamba; Franz-Paul Decker; Jordi Vilaprinyó) by Francesc Taverna-Bech». [Consulta: 8 maig 2019].
* ↑ «Departament de Cultura: Presentació del llibre L'Evangeli del Vent».
* ↑ «Homenatge a Joan Maragall». Revista Musical Catalana, 10-11-2011.
* ↑ Roura, Jordi. «Jordi Vilaprinyó del Perugia» (àudio). Ràdio 4 – Club Trébol. RTVE, 16-03-2019.
* ↑ «Biblioteca de Catalunya».
* ↑ «El Memorial Joaquim Serra 2014 estrena una obra de Jordi VIlaprinyó del Perugia». Revista Musical Catalana, 22-10-2014 [Consulta: 15 febrer 2016].
* 1 2 Vidal, Guillem «Gòtic, trenta-vuit anys després». El Punt Avui, 15-06-2016, pàg. 38.
* ↑ Melgar Morey, Iván. «Gòtic» (en anglès). Porogarchives, s.d. [Consulta: 29 setembre 2019].
* ↑ «Temps de cançons - Canet Rock 1978» (vídeo). Arxiu TVE Catalunya, 6 setembre1978.
* ↑ «Sisa - Qualsevol Nit Pot Sortir El Sol» (en anglès). [Consulta: 9 maig 2023].